b'\n_START_ARTICLE_\nKnji\xc5\xbenica Fakultete za upravo\n_START_PARAGRAPH_\nKnji\xc5\xbenica Fakultete za upravo (akronim VUSLJ) je visoko\xc5\xa1olska knji\xc5\xbenica in specializiran informacijsko dokumentacijski center za podro\xc4\x8dje javne uprave. Poslanstvo knji\xc5\xbenice je, da kot visoko\xc5\xa1olska knji\xc5\xbenica zagotavlja informacijske in knji\xc5\xbeni\xc4\x8dne storitve s podro\xc4\x8dij javne uprave, javnega sektorja, prava, ekonomije, managementa itd. \xc5\xa1tudentom in zaposlenim na Univerzi v Ljubljani. Skrbi za dostopnost svojih in tujih gradiv ter virov informacij. Organizacijsko se prilagaja Univerzi v Ljubljani ter se povezuje s knji\xc5\xbenicami njenih \xc4\x8dlanic in sorodnimi organizacijami._NEWLINE_Temeljne vrednote knji\xc5\xbenice so spo\xc5\xa1tovanje na\xc4\x8dela splo\xc5\xa1ne dostopnosti informacij, usmerjenost k uspe\xc5\xa1nemu zadovoljevanju informacijskih potreb in \xc5\xbeelja uporabnikov, kakovost knji\xc5\xbeni\xc4\x8dnih storitev ter strokovnost in kompetentnost zaposlenih.\n_START_SECTION_\nZgodovina\n_START_PARAGRAPH_\nSpecializirana visoko\xc5\xa1olska knji\xc5\xbenica FU je za\xc4\x8dela delovati leta 1996 v prostorih tedanje Visoke upravne \xc5\xa1ole na Dunajski 106. Kot interna strokovna knji\xc5\xbenica je skrbela predvsem za potrebe pedago\xc5\xa1kega kadra. Knji\xc5\xbeni\xc4\x8dni fond je bil v za\xc4\x8detku zelo skromen in izposoja gradiva na dom \xc5\xa1tudentom ni bila omogo\xc4\x8dena. Z dograditvijo stavbe na Gosarjevi ulici 5 se je knji\xc5\xbenica novembra 1999 preselila v nov prostor v drugem nadstropju. Leta 2005 je knji\xc5\xbenica pre\xc5\xa1la na avtomatizirano izposojo, \xc5\xa1tudenti oz. \xc4\x8dlani knji\xc5\xbenice pa so si gradivo, postavljeno v prostem pristopu, lahko izposojali na dom.\n_START_SECTION_\nGradivo\n_START_PARAGRAPH_\nCeloten knji\xc5\xbeni\xc4\x8dni fond trenutno obsega okoli 30 000 enot gradiva. Vso gradivo je vklju\xc4\x8deno v Vzajemni bibliografski sistem COBISS in je prosto dostopno v prostorih knji\xc5\xbenice. Omejen dostop ima arhivsko gradivo in starej\xc5\xa1e visoko\xc5\xa1olske diplome. Knji\xc5\xbenica zagotavlja oddaljen dostop do Digitalne knji\xc5\xbenice Univerze v Ljubljani (kratica DiKUL), preko katere \xc4\x8dlani dostopajo do elektronskih gradiv (e-knjige, e-\xc4\x8dlanki). Trenutno ima knji\xc5\xbenica naro\xc4\x8denih 25 naslovov slovenskih tiskanih serijskih publikacij in 18 naslovov tujih tiskanih serijskih publikacij. Knji\xc5\xbenica od leta 2009 dalje gradi zbirke diplomskih, magistrskih in doktorskih nalog v elektronski obliki. Prav tako knji\xc5\xbenica ponuja sezname Temeljne literature za \xc5\xa1tudijski proces, ki je \xc5\xa1tudentom v pomo\xc4\x8d pri preverjanju dostopnosti obveznega \xc5\xa1tudijskega gradiva v knji\xc5\xbenici.\n_START_SECTION_\nUporabniki\n_START_PARAGRAPH_\nIzvajanje kakovostnih storitev za uporabnike je ena temeljnih strate\xc5\xa1kih usmeritev knji\xc5\xbenice Fakultete za upravo. Knji\xc5\xbeni\xc4\x8dar izposojevalec organizira in izvaja izposojo gradiva iz fonda knji\xc5\xbenice, skrbi za dostopnost gradiva ter svetuje pri iskanju gradiva in informacij. Od leta 2005 knji\xc5\xbenica zagotavlja avtomatizirano izposojo in s tem povezan oddaljen dostop do elektronskih virov, omogo\xc4\x8deno je online naro\xc4\x8danje in rezerviranje gradiva za izposojo na dom ter virtualna referen\xc4\x8dna slu\xc5\xbeba slovenskih knji\xc5\xbenic\xc2\xa0\xc2\xbbVpra\xc5\xa1aj knji\xc5\xbeni\xc4\x8darja\xc2\xab. Knji\xc5\xbenica nudi storitve zlasti dodiplomskim in podiplomskim \xc5\xa1tudentom Univerze v Ljubljani, visoko\xc5\xa1olskim u\xc4\x8diteljem in zaposlenim na univerzah in in\xc5\xa1titutih, raziskovalnim in izobra\xc5\xbeevalnim organizacijam in drugim. Knji\xc5\xbenica Fakultete za upravo izvaja dve obliki brezpla\xc4\x8dnih neformalnih izobra\xc5\xbeevalnih te\xc4\x8dajev in sicer te\xc4\x8daj za uporabo Virtualne knji\xc5\xbenice Slovenije \xe2\x80\x93 COBISS/OPAC ter te\xc4\x8daj za iskanje podatkov po Digitalni knji\xc5\xbenici Univerze v Ljubljani. Te\xc4\x8daji potekajo dvakrat na mesec, in sicer v dopoldanskem in popoldanskem terminu za slovenske \xc5\xa1tudente ter dvakrat na leto za Erasmus \xc5\xa1tudente (v angle\xc5\xa1kem in srbskem jeziku). Namen te\xc4\x8dajev je usposobiti \xc5\xa1tudente za samostojno iskanje gradiva v COBISS/OPAC oziroma Digitalni knji\xc5\xbenici Univerze v Lljubljani.\n_START_SECTION_\nReference\n_START_PARAGRAPH_\nFakulteta za upravo (2007). Zbornik Fakultete za upravo\xc2\xa0: 50 let. Ljubljana: Fakulteta za upravo_NEWLINE_Fakulteta za upravo (2015). 11. 6. 2015, pridobljeno s spletne strani: http://www.fu.uni-lj.si/knjiznica/'